《书带草》
清代·郑用锡

在昔称康成，著述传吾道；两序列生徒，高密儒名噪。

不期城外山，山下生瑞草；称之曰书带，形肖名亦好。

我闻周濂溪，窗前生意绕；又闻杜荀鹤，科名有吉兆。

屈轶长明廷，紫芝来四皓。同是托灵根，一一成大造。

未若此葳甤，左萦复右抱。为语儿辈知，此乃吾家宝。

一室拜经神，青青长摛藻。

作者简介：郑用锡（1788～1858）字在中，号祉亭，清代台湾淡水人，任兵部武选司、礼部仪制司员外郎，著有《北廓园集》。